Isabel Etxeberria Ramirez

Isabel Etxeberria Ramírez (Donostia, 1975eko urtarrilaren 22a) itzultzailea eta irakaslea da.

Ibilbidea 
Euskal Filologian lizentziaduna da. Euskara irakasle, testuliburuak sortzen eta itzultzaile aritu izan da, besteak beste. Gaur egun, Euskal Herriko Unibertsitatearen Itzulpengintza eta Interpretazioko graduan eskolak ematen ditu. Horrez gainera, tesia egiten ari da. Corpusa oinarri hartuta, euskaratutako lanen eta euskaraz sortutako lanen zenbait ezaugarri linguistiko eta estilistiko alderatzen dihardu. 

Bilboko Bidebarrieta Kulturgunean, euskarazko irakurle tailerraren dinamizatzailea izan da.

Hainbat lan itzuli ditu euskarara, eta, 2019. urtean, itzulpengintzako Euskadi Literatura Saria eskuratu zuen Alice Munroren Etsaiak, lagunak, ezkongaiak, maitaleak, senar-emazteak lanaren itzulpenari esker.

2021az geroztik, Susa argitaletxearen Munduko Poesia Kaierak bildumaren zuzendaria da, Maialen Berasategirekin batera.

Lanak

Narratiba 

 Alice Munro: Etsaiak, lagunak, ezkongaiak, maitaleak, senar-emazteak (Erein, Igela (argitaletxea), 2018). Eusko Jaurlaritzak eta EIZIEk antolatzen duten Literatura Unibertsala bilduman argitaratu zen.

Saiakera 

 Antonio Damasio: Descartesen hutsegitea (2012). Euskal Herriko Unibertsitatearen Zientzia Irakurle Ororentzat (ZIO) bildumako liburua.
 John Dewey: Artea esperientzia gisa (2009). Pentsamenduaren klasikoak bildumako lana.

Sariak 
Euskadi Literatura Saria irabazi zuen 2019an, itzulpengintzaren alorrean. Alice Munroren Etsaiak, lagunak, ezkongaiak, maitaleak, senar-emazteak lana dela-eta saritu zuten, eta epaimahaiak nabarmendu zuenez, “itzulpen xaloa da, leiala, zintzoa, batere erakuskeriarik gabe biltzen duena jatorrizkoaren estilo fina”.

Erreferentziak 

Donostiarrak
Euskal Herriko itzultzaileak
Emakume itzultzaileak